b'\n_START_ARTICLE_\nHasanas ibn Ali\n_START_SECTION_\nBiografija\n_START_PARAGRAPH_\nHasanas ibn Ali buvo artimo Mahometo bendra\xc5\xbeygio Ali ibn Abu Talibo ir Mahometo dukters Fatimos vyriausiasis s\xc5\xabnus. Jis gim\xc4\x97 624 m. ir vaikyst\xc4\x97je bendravo su Mahometu iki pastarojo mirties 632 metais. Jis nedalyvavo politikoje iki 656 m., kai nu\xc5\xbeud\xc5\xbeius tre\xc4\x8di\xc4\x85j\xc4\xaf kalif\xc4\x85 Usman\xc4\x85 jo t\xc4\x97vas Ali buvo i\xc5\xa1rinktas naujuoju kalifu. Hasanas buvo pasi\xc5\xb3stas t\xc4\x97vo \xc4\xaf Kuf\xc4\x85 rinkti r\xc4\x97m\xc4\x97j\xc5\xb3 ir kari\xc5\xb3. Prasid\xc4\x97jus Pirmajai fitnai 657 m. Hasanas dalyvavo Sifino m\xc5\xab\xc5\xa1yje Sirijoje tarp Ali ir Muavijos kariuomeni\xc5\xb3, kuris baig\xc4\x97si nepalankiomis Ali derybomis. Jo t\xc4\x97vo autoritetas smuko ir Ali buvo nu\xc5\xbeudytas 661 m. Kufoje charid\xc5\xbeit\xc5\xb3 sukil\xc4\x97li\xc5\xb3 \xc5\xbeudiko. Alid\xc5\xb3 r\xc4\x97m\xc4\x97jai siek\xc4\x97, kad kalifu tapt\xc5\xb3 Hasanas. Jis buvo surink\xc4\x99s kariuomen\xc4\x99 Kufoje ir i\xc5\xa1siruo\xc5\xa1\xc4\x99s \xc4\xaf \xc5\xbeyg\xc4\xaf prie\xc5\xa1 Muavijos paj\xc4\x97gas. Ta\xc4\x8diau pa\xc4\x8dioje armijoje buvo mai\xc5\xa1taujan\xc4\x8di\xc5\xb3, jam tr\xc5\xabko pinig\xc5\xb3 sumok\xc4\x97ti kariams, jau \xc5\xbeygio metu daug j\xc5\xb3 atskilo. Sutikus Muavijos paj\xc4\x97gas Hasanas atsisak\xc4\x97 stoti \xc4\xaf kov\xc4\x85 ir susitar\xc4\x97 su Muavija, kad nekovos d\xc4\x97l kalifo vardo. Jis gr\xc4\xaf\xc5\xbeo gyventi \xc4\xaf Medin\xc4\x85 gaudamas solid\xc5\xbeias i\xc5\xa1mokas i\xc5\xa1 Muavijos. Po jo pasitraukimo Alid\xc5\xb3 \xc5\xa1alininkai buvo nusivyl\xc4\x99, j\xc5\xb3 jud\xc4\x97jimas buvo u\xc5\xbegniau\xc5\xbetas Muavijos ir daugelis j\xc5\xb3 naujuoju savo lyderiu prad\xc4\x97jo matyti Hasano jaunesn\xc4\xafj\xc4\xaf brol\xc4\xaf Husein\xc4\x85. Hasanas ibn Ali mir\xc4\x97 670 m. Medinoje, palaidotas Al Baki kapin\xc4\x97se prie Prana\xc5\xa1o me\xc4\x8det\xc4\x97s. Kai kuriuose istoriniuose \xc5\xa1altiniuose tvirtinama, kad jis buvo nunuodytas vienos i\xc5\xa1 \xc5\xbemon\xc5\xb3 Muavijos I nurodymu. \xc5\xa0iitai laiko Hasan\xc4\x85 teis\xc4\x97tu Mahometo \xc4\xafp\xc4\x97diniu ir antruoju imamu istorijoje.'